Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni approvat 226 proġett fis-27 Stat Membru kollha li se jappoġġaw l-isforzi tagħhom fit-tfassil u l-implimentazzjoni tar-riformi nazzjonali biex jissaħħaħ it-tkabbir. Dawn l-azzjonijiet ta' appoġġ jitwasslu fl-ambitu tal-qafas tal-Istrument ta' Appoġġ Tekniku (Technical Support Instrument, TSI) u se jkollhom baġit totali ta' EUR 102.6 miljuni għas-sena 2021 biex jippromwovu l-koeżjoni ekonomika, soċjali u territorjali fl-Unjoni Ewropea. Il-Kummissarju għall-Koeżjoni u r-Riformi, Elisa Ferreira, qalet: “Ir-riformi huma meħtieġa biex jittejjeb l-ambjent għan-negozji, jiġu rrinforzati s-sistemi tal-kura tas-saħħa, jissaħħu s-sistemi soċjali u tal-edukazzjoni u b'mod kumplessiv tittejjeb ir-reżiljenza tal-Istati Membri u tal-partijiet ikkonċernati meta ffaċċjati bi sfidi diffiċli u kriżijiet globali. L-Istrument ta' Appoġġ Tekniku huwa għodda b'saħħitha li jista' jgħin lill-Istati Membri jwettqu r-riformi li għandhom bżonn għal tkabbir sostenibbli.” It-TSI huwa l-istrument prinċipali tal-Kummissjoni biex jipprovdi appoġġ tekniku għar-riformi fl-UE. Jifforma parti mill-Qafas Finanzjarju Pluriennali (QFP) għall-2021-2027 u mill-Pjan ta' Rkupru għall-Ewropa. Jibni fuq is-suċċess tal-predeċessur tiegħu, il-Programm ta' Appoġġ għal Riformi Strutturali (Structural Reform Support Programme, SRSP), li mill-2017 'l hawn ipprovda aktar minn 1,000 proġett ta' appoġġ tekniku fl-Istati Membri kollha. Ir-riformi eliġibbli għall-appoġġ mit-TSI jinkludu, iżda mhumiex limitati għal dawn biss, l-amministrazzjoni pubblika, il-governanza, il-politiki tat-taxxa, l-ambjent tan-negozju, is-settur finanzjarju, is-suq tax-xogħol, is-sistemi tal-edukazzjoni, is-servizzi soċjali, il-kura tas-saħħa, it-tranżizzjoni ekoloġika – pereż. il-Mewġa ta' Rinnovazzjoni – u s-servizzi diġitali. It-tisħiħ tal-kapaċità istituzzjonali u amministrattiva għat-tfassil u għall-implimentazzjoni tar-riformi u tal-investimenti huwa essenzjali għat-tkattir tar-reżiljenza u biex fuqu jissejjes l-irkupru. B'baġit akbar ta' EUR 864 miljun tul il-perjodu mill-2021 sal-2027, it-TSI jista' wkoll jipprovdi appoġġ tekniku biex jgħin lill-Istati Membri jħejju u jimplimentaw il-Pjanijiet tagħhom għall-Irkupru u r-Reżiljenza (Recovery and Resilience Plans, RRPs), u b'hekk jiġi żgurat li jkunu attrezzati aħjar biex ikollhom aċċess għall-finanzjament ipprovdut mill-Faċilità għall-Irkupru u r-Reżiljenza (Recovery and Resilience Facility, RRF). B'kollox, aktar minn 60 % tal-proġetti tat-TSI preselezzjonati għall-2021 huma relatati mal-implimentazzjoni tal-RRPs, filwaqt li 30 % jiffukaw fuq il-Patt Ekoloġiku u 44 % fuq it-tranżizzjoni diġitali. L-appoġġ mit-TSI jgħin ukoll lill-Istati Membri biex jittrattaw b'mod effettiv l-isfidi identifikati fir-Rakkomandazzjonijiet speċifiċi għall-Pajjiż. L-informazzjoni kollha tinsab fid-Deċiżjoni ta' Implimentazzjoni C(2021)1335 adottata u fl-ewwel Programm ta' Ħidma għat-TSI. Għal aktar informazzjoni Strument ta' Appoġġ Tekniku (TSI) Ir-Regolament (UE) 2021/240 tal-Parlament Ewropew u tal-Kunsill li jistabbilixxi Strument ta' Appoġġ Tekniku Skedi informattivi dwar il-proġetti ta' riforma tal-Istati Membri